## L’IVC posa a la venda les entrades de tots els espectacles del primer trimestre de 2025 del Teatre Principal i l’Auditori de Castelló

*** Carmen Linares, Christina Rosenvinge o Perico Sambeat, entre els concerts fora d’abonament de l’Auditori de Castelló
* El Teatre Principal tanca la venda d’abonaments i posa a la venda les entrades soltes per a totes les obres fins a març de 2025**

L’Institut Valencià de Cultura, dependent de la Conselleria d’Educació, Cultura, Universitats i Ocupació, posa a la venda les entrades de totes les obres i concerts del primer trimestre de 2025 del Teatre Principal i l’Auditori de Castelló.

D’una banda, després del tancament del període d’adquisició dels abonaments trimestrals, el Teatre Principal de Castelló posa a la venda, des del dissabte 11 de gener, les entrades soltes per a cada una de les funcions programades de gener a març de 2025.

El trimestre s’estrena el diumenge, 19 de gener, amb l’última producció pròpia de l’Institut Valencià de Cultura *La Mancha*, de Sergio Serrano. La programació continua el 26 de gener amb *Farra*, l’espectacle de teatre, música i circ de Lucas Escobedo i la Compañía Nacional de Teatro Clásico.

El mes de febrer acollirà obres com *Los guapos* de David Trueba; *Cinc minuts* amb l’actor i dramaturg Jerónimo Cornelles, juntament amb el reconegut director valencià Rafael Calatayud; i tanca el mes José Sacristán encapçalant el repartiment de *La colección*.

La cantant i actriu Lolita obri el mes de març amb *Poncia* per a donar pas a Fernando Guillén Cuervo que protagonitza *Testigo de cargo* i, tancant el trimestre, *Tots ocells* amb l’actriu Clara Segura.

A més dels espectacles inclosos en abonament, el Teatre Principal de Castelló posa a la venda també les entrades de dos espectacles familiars que tindran lloc en este trimestre.

D’una banda, el 2 de febrer arriba *Dónde està Alicia*, una producció de Marea Danza basada en l’obra *Alicia al país de les meravelles*; i, el 16 de març es representarà l’espectacle de teatre i titelles *La bruja rechinadientes*.

**Flamenc, pop, *jazz* i clàssica, en l’Auditori de Castelló**

Per la seua part, l’Auditori de Castelló també ha posat ja a la disposició del públic totes les entrades dels concerts del primer trimestre de 2025.

La Jove Orquestra de la Generalitat Valenciana va ser l’encarregada d’inaugurar l’any, i la programació d’abonament amb el seu concert del 3 de gener. El dissabte 11 de gener és el torn del segon dels concerts de l’abonament trimestral, amb l’esperat recital de sarsuela.

El mes de febrer, l’Auditori es prepara per a acollir els austríacs de Camerata Salzburg, el grup valencià de música antiga Harmonia del Parnàs i l’Orquestra de la Comunitat Valenciana amb la direcció de Gustavo Gimeno.

L’abonament trimestral conclou amb el recital líric *De Verdi al Verisme* amb la soprano Amparo Navarro, el baríton Javier Franco, i el pianista Francisco Hervás, que es podrà vore el 8 de març, i una setmana més tard, el 14 de març, amb el concert del reconegut pianista Andrey Yaroshinsky.

A més dels concerts inclosos en l’abonament d’hivern, l’Auditori de Castelló presenta este trimestre una variada programació amb flamenc, *jazz* o pop. El 17 de gener l’Auditori acollirà el concert *Los versos sáficos* de Christina Rosenvinge i, un dia més tard, la sala simfònica celebrarà els *40 anys de flamenco* de la reconeguda *cantaora* i llegenda del flamenc Carmen Linares.

El *jazz* estarà ben representat durant este trimestre en l’Auditori. A més del concert realitzat el 9 de gener de David Helbock, passaran per l’escenari de l’Auditori figures com Perico Sambeat, el 24 de gener; Albert Sanz Group, l’1 de març; o Spanish Brass & Friends, el 6 de març.

Totes les entrades es poden adquirir en les taquilles del Teatre i Auditori de Castelló o en la seu electrònica de l’[IVC](http://ivc.gva.es ).

Fecha: 10/01/2025